  Наталья Тетерина Ӟеч выжыысь сюро таза пудоен огъя электрон книга кылдытозы Удмуртиын. Элькунмы Россиысь 11 улосвылъёс пӧлы шедиз, кытын пудоез электрон амалэн пусъёнъя ӵектос эскериськоз. Со сярысь ивортэ Удмуртиысь гурт возёсъя но сиён-юонъя министерстволэн пресс-службаез. Кызьы шуэмын ивортонын, туннэ ужкагазъёсты дасян мынэ но 200 сюрс пусъён номеръёс куремын ни. Пудоос соосты вордскемзы бере яке элькунэ вуэмзы бере басьтозы. Книга кылдытонъя ужлэсь кыкетӥ люкетсэ — Удмуртиын Ӟеч выжыысь йӧло пудоен огъя реестрез кылдытон но сое Ӟеч выжыысь сюро таза пудоен огъя федерал базае пыртон. Та ужез 2018-тӥ ар пумозь быдэстыны чаклало.  Туннэ нуналлы Удмуртиын 20 процентэзлэн гинэ ӟеч выжыысь пудолэн кылдэмез тодмо 2019-2020 аръёсы таӵе амал ваньмаз гурт возёсъёсын кутӥськоз. Пудолы одӥг возёс пушкын гинэ нимысьтыз номер юнматон вашкалае кылёз. Азьланезлы чакланъёсын нимаз юртъеръёсын но котькуд скаллы но кунянлы номер сётон. Ватсалом, Удмуртиысь ӟеч выжыысь пудо вордӥсь возёсъёсын 2018-тӥ арын куинь толэзь ӵоже оглом 61 сюрс 972 тонна йӧл кыскизы. Кылем арен ӵошатыса, со 5 сюрс 8 тонналы ятыргес. Одӥг скаллэсь шорлыдын 1 сюрс 788 килограммен йӧл поттэмын. Кылем арынлэсь со 47 килограммлы яке 2,6 процентлы тросгес. Тужгес трос йӧл кыскизы Алнаш ёросысь «ПАЛЭП» возёсын — 2 сюрс 280 килограмм. Кыкетӥ интыын Вавож ёросысь «Жуё-Можга» возёс — 2 сюрс 182 килограмм. Соослэсь ӧжытак кыле Шаркан ёросысь «Кипун» возёс — 2 сюрс 175 килограмм. 4-6-тӥ интыын бӧрсьысь мыно Глаз ёросысь «Коммунар» возёс (2 сюрс 143 килограмм), Н. И. Собнинлэн крестьян возёсэз (2 сюрс 142 килограмм) но Эгра ёросысь «Чутырский» возёс (2 сюрс 6 килограмм). Тегъёс: Ижкар Удмуртия гуртвозёс йӧл пудовордон гуртвозёсъяминистерство  